b'\n_START_ARTICLE_\nLookout! Records\n_START_PARAGRAPH_\nLoockout! Records er et uavhengig plateselskap fra Berkeley, California som prim\xc3\xa6rt produserer musikk i genren punkrock.\n_START_SECTION_\nHistorie\n_START_PARAGRAPH_\nPlateselskapet ble grunnlagt av Larry Livermore og David Hayes i 1987. Senere, i 1989, forlot David Hayes selskapet for \xc3\xa5 starte sitt eget. Lookout opplevde stor suksess da de oppdaget Green Day (da under navnet Sweet Children) og skrev kontrakt med bandet i 1988. I tillegg oppdaget de Operation Ivy p\xc3\xa5 samme tid. Begge bandene, og spesielt Green Day slo etterhvert gjennom nasjonalt, og skrev under for kommersielle plateselskap. Dette f\xc3\xb8rte til store inntekter da Lookout! kunne fortsette \xc3\xa5 produsere utgivelsene bandene hadde gjort for dem. Lookout fikk senere ogs\xc3\xa5 suksess med Rancid og The Donnas._NEWLINE_I 1997 solgte Larry Livermore sin aksjeandel i selskapet til sin trofaste medarbeider Chris Appelgren. Appelgren har i senere tid blitt beskyldt for d\xc3\xa5rlige lederegenskaper og d\xc3\xa5rlig \xc3\xb8konomisk kontroll. B\xc3\xa5de ansatte og artister har klaget over \xc3\xa5 ikke f\xc3\xa5 utbetalt penger til avtalt tid. I tillegg har plateselskapet f\xc3\xa5tt rykte p\xc3\xa5 seg for \xc3\xa5 pr\xc3\xb8ve \xc3\xa5 opptre som et kommersielt plateselskap med tilsvarende budsjett til tross for at selskapet er et uavhengig plateselskap med tilsvarende budsjett. Det er ogs\xc3\xa5 stilt sp\xc3\xb8rsm\xc3\xa5l med hvordan alle millionene de har tjent p\xc3\xa5 Green Days suksess kunne ha blitt sl\xc3\xb8st bort._NEWLINE_I 2005 valgte Green Day \xc3\xa5 fjerne sin katalog hos Lookout! Records, over ti \xc3\xa5r etter at de forlot selskapet. Mange stilte seg kritisk til om Lookout ville overleve etter dette da deres st\xc3\xb8rste inntekskilde forsvant.'